હિન્દી ફિલ્મોનો ઇતિહાસ ઉઠાવીને જોઇએ તો જણાય છે કે અહી પણ મોટાભાગે પુરૂષોનું વર્ચસ્વ રહ્યું છે અને મોટાભાગે ફિલ્મો પુરૂષ કલાકારોનાં નામ પર જ વેચાતી હોવાનું જણાય છે પણ તેમ છતાં પ્રારંભનાં વર્ષોમાં ભલે ભદ્ર વર્ગની મહિલાઓ તેનાથી દુર રહી હોય પણ ત્યારબાદ મહિલા કલાકારોએ પણ પોતાનું વર્ચસ્વ સિદ્ધ કર્યુ હતું.દેવિકારાણી, મધુબાલા, વૈજયંતિમાલા, વહીદા રહેમાન, મીના કુમારી,હેમા માલિની, દુર્ગા ખોટે, નિરૂપા રોયથી માંડીને અત્યારે વિદ્યા બાલન જેવી અભિનેત્રીઓએ દર્શકોનાં દિલ પર કબજો જમાવ્યાનું જોવા મળ્યું છે.સાધના જેવી અભિનેત્રીઓ તો ટ્રેન્ડ સેટર બની હતી.ફિલ્મોમાં જોવા મળતા કપડા અને હેરસ્ટાઇલને ત્યારની યુવતીઓએ અપનાવી હતી.આ તમામ મહિલા કલાકારોમાં એક નામ અચુક લેવું પડે અને તે છે શ્રીદેવીનું.આ કલાકારે પોતાની અભિનય પ્રતિભાથી એક માઇલ સ્ટોન રચ્યો હતો.પોતાની લાંબી કારકિર્દીમાં શ્રી એ અનેક પ્રકારની ભૂમિકાઓ ભજવી હતી અને એક કરતા વધારે ફિલ્મો તો એવી હતી જેની સફળતાનો શ્રેય શ્રીના નામે જાય છે.શ્રીદેવીએ માત્ર હિન્દી નહી પણ તમિલ, તેલુગુ, મલયાલમ અને કન્નડ ભાષાની ફિલ્મોમાં પણ અભિનયનો વાવટો લહેરાવ્યો હતો.કેટલીક ફિલ્મોમાં તોફાની તો કેટલીક ફિલ્મોમાં ગંભીર અભિનય વડે માત્ર સમીક્ષકોને જ નહી દર્શકોને જલસા કરાવી દીધા હતા.